Video: Vreugde oor Wes-Kaapse rivier wat vloei‘n Skermskoot uit die video geneem deur Kowie Stofberg. ŉ Video van die Jan du Toitsrivier wat weer begin vloei het nadat die Wes-Kaap die afgelope paar dae broodnodige reënval ontvang het, het verheugde sosialemediagebruikers gaande. Die Jan du Toitsrivier is in die Waaihoekgebied naby Worcester geleë. Die video is geneem deur Kowie Stofberg van die plaas Orleans en is sedert dit Donderdag op Facebook geplaas is al meer as 11 000 keer op die sosialemediaplatform gedeel. Selfs Helen Zille, premier van die Wes-Kaap, het die video op haar amptelike Twitter-profiel gedeel en gesê dit is waarlik iets om te aanskou. “Gaan asseblief steeds voort om water te bespaar. Dit sal jare neem vir ons damme om te herstel,” het Zille by die twiet gemaan. Honderde mense het op Facebook by die video kommentaar gelewer en gejubel oor die welkome reënval. “Dit is die mooiste gesig en ons is dankbaar vir elke druppel wat val en die riviere voed,” het een sosialemediagebruiker geskryf. “Dit laat ŉ mens darem so klein voel wanneer jy kan sien hoe God sy genade uitstort,” het ŉ ander een opgemerk. Nog ŉ gebruiker het dit as “die beste video van die jaar” bestempel, terwyl talle ander hul vreugde uitspreek het oor die reën. Volgens die Suid-Afrikaanse Weerdiens (SAWD) is reënval Donderdag op talle plekke in die Wes-Kaap aangeteken. Dit het gewissel van 41 mm by Robbeneiland tot net 2 mm by Kaap Agulhas. In die Kaapstadse sakesentrum is 30 mm aangeteken, 26 mm in die Strand, 24 mm by die Suid-Afrikaanse Astronomiese Sterrewag in Kaapstad, 30 mm in Grabouw, 23 mm in Jonkershoek, 12 mm in Hermanus, 27 mm in Kirstenbosch, 13 mm by Kaappunt en 5 mm by Struisbaai. Ondanks die reënval is streng waterbeperkings steeds in die provinsie van krag en word Kaapstadse inwoners versoek om waterverbruik te verminder tot 50 l per persoon per dag om Dag Zero te vermy. Jan Du Toits'rivier begin vloei.Dis by Goudini Weg.15km vanaf Worcester. Rigting Wolseley.So dankbaar vir die goeie reën. Wyndruiwe wêreld!Video geneem deur buurman Kowie Stofberg van die plaas Orleans. Posted by Heléne Le Roux on Thursday, April 26, 2018